Tuis | Media Releases | Staat faal om waterinfrastruktuur tot nasionale sleutelpunte te laat verklaar
Staat faal om waterinfrastruktuur tot nasionale sleutelpunte te laat verklaar
Terwyl Nkandla 'n nasionale sleutelpunt is, word Suid-Afrika se uiters strategiese wateraanlegte nie as belangrik genoeg geag om ook as nasionale sleutelpunte geklassifiseer te word nie, sê adv. Anton Alberts, die VF Plus se parlementêre woordvoerder oor Water en sanitasie.
Adv. Alberts sê die onlangse watertekorte by Rand Water in Gauteng het opnuut gewys hoe allerbelangrik water vir die land se normale voortbestaan is, en daarom is die minister van water en sanitasie, Nomvula Mokonyane, se erkenning hieroor 'skokkend en uiters kommerwekkend'.
In 'n geskrewe parlementêre vraag oor die aangeleentheid het adv. Alberts aan die minister gevra of sy, in die lig van die onlangse watertekorte, dit sal oorweeg om Rand Water en ander strategiese wateraanlegte as nasionale sleutelpunte te laat verklaar ten einde sekuriteit te verhoog.
In haar antwoord sê Mokonyane die besluit lê by die minister van verdediging, en dat 'n 'risiko-analise' jaarliks by al die aanlegte gedoen word om beveiliging te 'verbeter'.
Sy het gesê die uitgebreide waterinfrastruktuur soos pypleidings oor die hele land is die meeste blootgestel, maar dat waterrade baie doen om dit te beskerm en te beveilig.
Adv. Alberts sê dit is duidelik dat daar nie ware erns is om een van die land se belangrikste natuurlike hulpbronne genoegsaam te beskerm nie. Hy sê die balans tussen beskikbaarheid en voorsiening is fyn gekalibreer en die geringste probleem kan groot ontberings veroorsaak.
"Indien daar regtig 'n probleem by een van die groot aanlegte kom, kan dit die land in 'n krisis dompel. Tog beskou die staat die staatspresident se omstrede huis as 'n veel belangriker nasionale bate en prioriteit om beskerm te word. Dit sal moet verander," sê adv. Alberts.